SCIB ลดดอกเบี้ยบ้าน 0.25% เมื่อใช้บริการ “SCIB Mortgage Plus”
ธนาคารนครหลวงไทย ลดดอกเบี้ย 0.25% นานสูงสุด 2 ปี เมื่อใช้บริการ &#8220;สินเชื่อบ้านธนาคารนครหลวงไทย&#8221; คู่กับบริการ &#8220;SCIB Mortgage Plus&#8221;
9 มี.ค. 2553

ธนาคารนครหลวงไทย ลดดอกเบี้ย 0.25% นานสูงสุด 2 ปี เมื่อใช้บริการ “สินเชื่อบ้านธนาคารนครหลวงไทย” คู่กับบริการ “SCIB Mortgage Plus” 
 



ชัยวัฒน์ อุทัยวรรณ์
นายชัยวัฒน์ อุทัยวรรณ์ ประธานเจ้าหน้าที่บริหารและกรรมการผู้จัดการใหญ่ ธนาคารนครหลวงไทย จำกัด (มหาชน) เปิดเผยว่า ธนาคารร่วมกับบริษัทประกันชีวิตนครหลวงไทย จำกัด  ซึ่งเป็นบริษัทในเครือเสนอเงื่อนไขพิเศษสำหรับลูกค้าที่ใช้บริการทางการเงินของทั้ง 2 แห่ง โดยธนาคารจะลดอัตราดอกเบี้ยสินเชื่อบ้านอีก 0.25% ต่อปี เป็นระยะเวลานานสูงสุดถึง 2 ปี สำหรับลูกค้าที่ใช้บริการ “สินเชื่อบ้านธนาคารนครหลวงไทย” (SCIB Home Loan) คู่กับบริการ “SCIB Mortgage Plus” ซึ่งเป็นกรมธรรม์ประกันชีวิตกลุ่มคุ้มครองสินเชื่อแนบท้ายสัญญาเพิ่มเติมคุ้มครองอุบัติเหตุของบริษัทประกันชีวิตนครหลวงไทย
นอกจากนี้ ผู้ใช้บริการสินเชื่อบ้านธนาคารนครหลวงไทยยังสามารถขอสินเชื่อเพื่อชำระค่าเบี้ยประกันชีวิตเพิ่มเติมได้ 100% รวมทั้งยังได้รับสิทธิลุ้นรับบัตรกำนัลมูลค่าเท่ากับค่าเบี้ยประกันที่ชำระสูงสุดไม่เกิน 1 แสนบาท จากกิจกรรมส่งเสริมการขายอีกด้วย ทั้งนี้ เพื่อขยายฐานลูกค้ารายย่อยตามแนวทางการให้บริการทางการเงินแบบครบวงจรของธนาคารและบริษัทในเครือแก่กลุ่มลูกค้าเป้าหมายได้อย่างเหมาะสม 
นางจันทรจรัส บุญคุณ กรรมการผู้จัดการ บริษัท ประกันชีวิตนครหลวงไทย จำกัด กล่าวว่า บริษัทตั้งเป้าจะมีเบี้ยประกันภัยรับจากบริการประกันชีวิตกลุ่มคุ้มครองสินเชื่อทั้งบริการ “SCIB Mortgage Plus” และ “SCIB Mortgage Care” เพิ่มขึ้นประมาณ 30% จากปีก่อนหน้านี้ที่มีเบี้ยประกันภัยรับประมาณ 450 ล้านบาท และเชื่อว่าบริการดังกล่าวจะสามารถตอบสนองความต้องการของลูกค้าที่ต้องการทำประกันชีวิตโดยมีอัตราเบี้ยประกันภัยที่ไม่สูงจนเป็นภาระค่าใช้จ่ายสำหรับกลุ่มลูกค้าที่ต้องการสร้างความมั่นคงให้กับชีวิตในช่วงเริ่มแรกของการสร้างครอบครัว โดยผู้ที่ทำประกัน “SCIB Mortgage Plus” จะเสียค่าเบี้ยประกันเพิ่มอีกประมาณ 10% เท่านั้น เมื่อเทียบกับค่าเบี้ยประกันของบริการ “SCIB Mortgage Care” แต่จะได้รับความคุ้มครองเพิ่มอีก 50% ของทุนประกันเริ่มต้น
“ธนาคารและบริษัทมีแผนที่จะพัฒนาผลิตภัณฑ์ใหม่ ๆ เพื่อตอบสนองความต้องการของลูกค้าในกลุ่มเป้าหมายต่าง ๆ ของธนาคารที่ต้องการความคุ้มครองด้านการประกันชีวิตหรือการสร้างหลักประกันเพิ่มเติมในอนาคตหรือให้กับคนในครอบครัวโดยการขายผลิตภัณฑ์ในลักษณะที่เรียกว่า Bundled Product และการ Cross-selling ผลิตภัณฑ์ต่าง ๆ ของบริษัท ให้แก่ลูกค้ากลุ่มต่างๆ ของธนาคารตามแผนในการทำตลาดเชิงรุกมากขึ้นของบริษัท” นางจันทรจรัส กล่าว
ทั้งนี้ ธนาคารและบริษัทฯ ได้พัฒนาบริการ “SCIB Mortgage Plus” ให้ครอบคลุมและมีเงื่อนไขสิทธิประโยชน์เพิ่มเติมโดยผู้ทำประกันจะได้รับสิทธิเพิ่มในเรื่องความคุ้มครองการเสียชีวิตจากอุบัติเหตุเพิ่มอีก 50% ของทุนประกันเริ่มต้น แต่ไม่เกิน 4 ล้านบาท เพื่อให้ผู้ทำประกันมีความมั่นใจในการสร้างหลักประกันให้กับสมาชิกในครอบครัวที่จะได้รับความคุ้มครองในการผ่อนชำระที่อยู่อาศัยและทุนสำรองไว้เป็นค่าใช้จ่ายในการดำเนินชีวิต โดยจำนวนเงินเอาประกันขั้นต่ำเริ่มต้นเพียง 5 หมื่นบาท และสูงสุดไม่เกินวงเงินกู้ รับประกันจนถึงอายุ 62 ปี ระยะเวลาเอาประกันภัยไม่ต่ำกว่า 3 ปี และสูงสุดไม่เกิน 20 ปี ชำระเบี้ยประกันภัยครั้งเดียว